
Slik sluttet forrige bok,
På kanten av stupet:

Marie gispet. Hadde kvinnen virkelig latt seg falle ut i elven? Men hvorfor?

Peder slapp hånden hennes og bykset bortover mot kaia, og med hjertet bankende tungt i brystet fulgte hun like etter ham. Da de kom fram til kanten og kikket etter den fremmede kvinnen, var det ingen å se.

– Hun kan da ikke ha forsvunnet så raskt? utbrøt Marie mens hun forsøkte å speide ned i vannet foran dem.

– Den store kappen og klærne må ha trukket henne ned, mente Peder. – Dessuten gjorde hun ingen tegn til å prøve å berge seg opp igjen, etter hva jeg kunne se.

Ordene hans sendte et ubehagelig grøss gjennom Marie. Den fremmede hadde nærmest glidd ut i vannet, og heller ikke Marie hadde sett noe tegn til at hun hadde forsøkt å komme seg opp igjen. Etter det hun hadde sett, virket det heller ikke som om kvinnen hadde falt uti ved et uhell.

– Det ligger flere robåter her, sa Marie og pekte til høyre for seg. – Vi kan ta en av dem og ro ut.

– Det er ikke tid til det, sa Peder innbitt. Han var allerede i ferd med å kneppe opp vinterjakken, som han like etter vrengte av seg.

– Hva mener du? spurte Marie med en synkende følelse i magen. – Du tenker vel ikke å hoppe etter henne? Redselen flommet stri og kald gjennom henne da hun kastet et blikk mot den mørke Nidelva. Mørk – og iskald.

– Vi må se om vi kan berge henne, mente Peder mens han hastig løsnet på skotøyet. – Og du skal ikke være redd for meg, forsøkte han å berolige henne mens han sparket av seg begge skoene. – Jeg lærte meg faktisk å svømme da jeg var en liten guttunge.

På sommeren, ja! ville hun protestere mens angsten hogg tak i henne. Du lærte å svømme på grunna i den sommervarme fjorden heime.

Hun ville holde ham igjen, trygle ham om heller å ta en av båtene som lå like ved, løpe etter hjelp – alt annet enn å hoppe etter den fremmede kvinnen som frivillig syntes å ha latt seg falle ut i elva. Men hun sa ikke noe, for det var ikke tid til å akkedere med ham. Og hvem skulle ellers hjelpe den fremmede?

Så forsvant også Peder ned i det mørke elvevannet.

Alene sto hun igjen på kaikanten og så etter dem, i evighetslange sekunder, mens hun speidet ned i den mørke strømmen.

Men ingen var å se, og ingen av dem kom opp igjen.


Persongalleri

Husmannsplassen Nordistua, Aafjord

Iver (død), søstrenes far

Anna (død), hans kone, søstrenes mor

Nils Nilsen, søstrenes stefar

Oline, 21 år

Marie, 18 år

Vertshuset Havhesten, Ila

Madam Meyer, vertshusets eierinne

Lydia, hennes datter, gift med Kalle

Gunelie (død), vertshusjente

Jodda, vertshusjente

Berte, vertshusjente

Litj-Hans, altmuligmann

Familien Graff, Søgaden

Ernst Wilhelm, kjøpmann

Sophie Amalie, hans kone

Johan Wilhelm, deres sønn og arving

Dorothea (Dora), deres datter, gift med Lorentz Blix

Wilhelmina (Mina), Doras og Johan Wilhelms kusine

Familien Hegge, Holstveita

Josefa, byens jordmor

Anton, politibetjent

Kanutte, deres fosterdatter

Familien Blix, Kongens gade

Herr og fru Blix

Lorentz Blix, eldste sønn, gift med Dora

Regitte Blix, hans søster

Andre

Kirsti, Maries venninne fra tukthuset

Peder Haugen, husmannssønn fra Aafjord

Gabriel Lind, maler

Kalle, Lydias ektemann

Simon Hartmann, fru Blix’ bror, eier lystgården på Lade

Abraham vognmann

Laupar-Lisa, byens største sladrekjerring

Petternelle (Nelle), Maries venninne

Enkefru Bruse, Doras gudmor

Enkefru Anker, tidligere eierinne av Amaliefryd

Enkefru Klacken, fra Christianssund

Krafse-Magda, ufaglært hjelpekone i byen

Historiske personer

Robertus Stephanus Henrici, byens stadsfysikus

Johan Daniel Berlin, byens stadsmusikant

Andreas Porsanger, prest i Hospitalskirken

Søren Madsen Næbell, byens politimester

